
2010.

(tervezet)

Bevezető

Napjaink egyik legégetőbb problémája a tartós munkanélküliség, amely jelentős részben a gazdasági szektorok átalakulásának, a gyorsan változó munkaerő-piaci viszonyoknak a következménye. 
A munkanélküliség 2008 év őszén bekövetkező gazdasági világválság előtt is jelentős problémát jelentett, azóta azonban még fokozottabban jelen van az emberek életében. A 2009-es év a gazdasági visszaesés további elmélyülését hozta, mely következtében a munkaerő- piacról kiszorult munkavállalók egyre jelentősebb arányban válnak a segélyezési rendszer alanyaivá. 

A tartós munkanélküliség elszegényedést, a lakhatási körülmények romlását, a szegénység átörökítését idézheti elő. Szociológiai kutatások bizonyítják, hogy a tartós munkanélküli személy társas-társadalmi kapcsolatai beszűkülnek, önértékelése romlik, gyakran mentális problémákkal küzd.

„Út a munkához” program

Az „Út a munkához” program a szociális és foglalkoztatási törvények, valamint végrehajtási rendeleteik módosításait eredményezte. Az aktív korú, hátrányos munkaerő-piaci helyzetű személyek ellátórendszere 2009. évtől differenciálódott, a települési önkormányzatok és a munkaügyi kirendeltségek szorosabb együttműködésben végzik a közfoglalkoztatás megvalósítása érdekében a feladataikat.
Az „Út a munkához” program célja, hogy a munkára képes, tartósan munkanélküli személyek a korábbiaknál fokozottabb mértékben vegyenek részt valamely közfoglalkoztatási formában, hogy rendszeres munkajövedelemhez jussanak, és közelebb kerüljenek a munka világához.

Fontos alapelvek:
· aki képes dolgozni, az munkával járuljon hozzá a közteherviseléshez,

· a minimum szintű ellátást biztosítani szükséges az arra rászorulóknak,

· együttesen érvényesüljön a társadalmi szolidaritás és az egyéni felelősség.

A munkavégzésre nem köteles személyek rendszeres szociális segélyre jogosultak, számukra a közfoglalkoztatásban való részvétel nem előírás, ugyanakkor a segélyre jogosult személy is vállalhatja az önkormányzattal kötött megállapodásban, hogy részt vesz a közfoglalkoztatásban (ebben az esetben a Rendelkezésre Állási Támogatás –továbbiakban RÁT- szabályokat kell rájuk alkalmazni.)

A közfoglalkoztatási terv készítése a települési önkormányzat feladata. A terv egyéves időtartamra szól, amelyben az önkormányzatnak negyedéves ütemezésben kell meghatározni azokat a munkafeladatokat, munkaköröket, amelyeket részben vagy egészben közfoglalkoztatás keretében kíván ellátni, az egyes feladatok ellátásához szükséges létszámot, a rendelkezésre állási támogatásra jogosult személyek képzettség szerinti várható összetételét és a közfoglalkozás finanszírozására rendelkezésre álló forrásokat.

A közfoglalkoztatási terv elkészítéséhez felhasználtuk a munkaügyi központ kirendeltsége által készített összefoglaló adatokat, előrejelzéseket, az álláskeresési támogatást kimerítő, vagy a már tartós álláskeresők és várhatóan aktív korúak ellátására jogosult személyek  létszáma és iskolai végzettség, szakképzettség szerinti várható összetételéről. A táblázatok a Szociális és Foglalkoztatási Hivatal ajánlásának megfelelő tartalmi elemekkel készültek.

Közfoglalkoztatás (közcélú munka, közhasznú munka, közmunka)
Közfoglalkoztatás keretében a közfeladatok ellátása közcélú munka, közhasznú munka és közmunka formájában végezhető.

Az önkormányzat feladata a közcélú munka megszervezése. A közcélú munka megszervezését a települési önkormányzat társulás vagy más szervezet pl.: az önkormányzat által alapított közhasznú társaság útján is végezheti.

Lehetőség van arra is, hogy olyan szervezet kössön munkaszerződést közfoglalkoztatásra, mint munkáltató, amely ellátja a közfeladatot. Ilyenkor a teljes munkáltatói jogkör azt a szervezetet illeti meg, ahol a munkavégzés történik.

Közcélú munkavégzés keretében az 1993. évi III. törvény ( a továbbiakban: Szt.) 36. §. (2) bekezdése alapján

a) az a települési önkormányzati feladat, amelynek ellátásáról a települési önkormányzat jogszabály vagy önkéntes vállalása alapján költségvetési szerv, önkormányzat többségi tulajdonában álló gazdasági társaság, társadalmi szervezet útján gondoskodik,
b) költségvetési szerv, önkormányzat többségi tulajdonában álló gazdasági társaság, társadalmi szervezet által ellátott, jogszabályon alapuló helyi önkormányzati feladat, amelynek ellátásában a települési önkormányzat megállapodás alapján közreműködik, továbbá
c) költségvetési szerv, a Magyar Állam egyszemélyes tulajdonában álló gazdasági társaság, az állam többségi tulajdonában álló gazdálkodó szervezet vagy társadalmi szervezet által jogszabály alapján ellátott állami feladat, amelynek ellátásában a települési önkormányzat megállapodás alapján közreműködik

látható el.


Az Szt. 2010. január 1-től hatályos módosítása hangsúlyosabbá vált a megállapodás alapján történő közreműködés, melyben a foglalkoztató átvállalhatja a települési önkormányzat által fizetendő közcélú foglalkoztatás 5%-os összegét.

A közcélú munkavégzésre határozott idejű munkaviszonyt kell létesíteni legalább hatórás napi munkaidővel, valamint legalább évi 90 munkanap munkavégzési időtartammal. A munkaszerződésnek tartalmaznia kell az Szt. 36. §. (4) bekezdésében meghatározottakat. 
Közcélú munka keretében az Szt.-ben meghatározott, az alábbiakban felsorolt személyek foglalkoztathatók:

· az az álláskeresőként nyilvántartott aktív korúak ellátására jogosult személy, aki az elhelyezkedése érdekében az állami foglalkoztatási szervnél megkötött álláskeresési megállapodásában foglaltakat teljesíti, 

· az a rendszeres szociális segélyre jogosult személy, aki kéri álláskeresőként történő nyilvántartásba vételét, és elhelyezkedése érdekében teljesíti az álláskeresési megállapodásban foglaltakat,

· aki az aktív korúak ellátását kérelmező személy, aki a kérelem benyújtását megelőző két évben az állami foglalkoztatási szervvel legalább egy év időtartamig együttműködött, 

· aki az aktív korúak ellátását kérelmező személy, akinek esetében az ápolási díj, a gyermekgondozási segély, a gyermeknevelési támogatás, a rendszeres szociális járadék, a bányász dolgozók egészségkárosodási járadéka, az átmeneti járadék, a rehabilitációs járadék, a rokkantsági nyugdíj, a baleseti rokkantsági nyugdíj, az ideiglenes özvegyi nyugdíj folyósítása megszűnt és közvetlenül a kérelem benyújtását megelőzően az állami foglalkoztatási szervvel legalább három hónapig együttműködött,

· az a személy, aki a folyamatban lévő közcélú foglalkoztatásából eredően szerez álláskeresési támogatásra való jogosultságot, a közcélú munkavégzésre kötött munkaviszonyának lejártáig foglalkoztatható.

· az a személy, akinek a folyamatban lévő közcélú foglalkoztatás alatt az aktív korúak támogatására való jogosultságát megszüntették, a közcélú munkavégzésre kötött munkaviszonyának lejártáig foglalkoztatható.

Ha a közcélú munkavégzés ideje alatt a munkavállaló lakcíme lakcímbejelentés alapján megváltozik, határozott időre szóló munkaviszonya akkor is megszűnik, ha részére az aktív korúak ellátása megállapítására más jegyző válik illetékessé. Abban az esetben, ha a régi és az új lakcím szerinti önkormányzat a közfoglalkoztatási feladatok ellátását együttműködési megállapodás vagy társulás keretében végzi, a munkaviszonyt nem kell megszüntetni a határozott idő lejárta előtt.

Az évi 90 munkanapos munkaviszony nemcsak közcélú foglalkoztatás, hanem közmunka, illetve közhasznú munka formájában is biztosítható.
A közmunka célja az állami, vagy önkormányzati feladatellátás pályázati rendszerben történő támogatása. A határozott időtartamú közmunkaprogramokban az álláskeresők alkalmazására van lehetőség.
A közhasznú munkavégzés keretében a munkaügyi központ támogatásával a munkaerőpiacról tartósan kiszoruló regisztrált munkanélküliek tudnak munkalehetőséghez jutni, amelynek keretében a települést érintő közfeladat ellátását végezhetik. 
A 2009. évi közfoglalkoztatás adatai

A rendelkezésre állási támogatásban részesülők (1. számú mellékletben szerepelnek az összefoglaló adatok) foglalkoztatását a Polgármesteri Hivatal végezte. 2009 év decemberi adatok alapján 172 fő részesül rendelkezésre állási támogatásban. Közfoglalkoztatásban 89 fő vett részt, az „Út a munkához” program keretében. 
A program során 24 fő nem működött együtt, akik vagy a felajánlott és megfelelő munkalehetőséget nem fogadták el, vagy a munkavégzés során nem teljesítették a munkaszerződésben foglaltakat. Ezért meg kellett szüntetni az aktív korúak ellátására való jogosultságukat, illetve a közfoglalkoztatásra irányuló jogviszonyukat.  

A közcélú foglakoztatás átlagos időtartama 5,4 hónap, az átlagos napi munkaidő pedig 6,6 óra volt. 
A 2009. évi közcélú munka tervezetében 120 fő foglalkoztatását terveztük, amiből 89 fő foglalkoztatása valósult meg. Ennek oka, hogy még nem rendelkeztünk kellő tapasztalattal a tervezés során. A programot nagyon sok tényező befolyásolta, melyek összefüggéseit, ma már az előző év tapasztalatai alapján, sokkal jobban átláthatók. A 2010. évi terezés során ezért 105 fő foglalkoztatását tűztük ki célul.
Az elmúlt egy év tapasztalatai alapján arra törekszünk, hogy mérsékeljük azokat a negatív tényezőket (a foglalkoztatottak munkavégzés alóli kibújása, alkoholfogyasztás), amelyek akadályozzák a hatékony munkavégzést. Bár felnőtt emberekről van szó, mégis nagy jelentőséget kell fordítani a nevelésre. Munkára, normális, rendszeres éltre nevel maga a program, emberhez és társakhoz méltó viselkedésre a környezet, a társaság. A program során bebizonyosodott a bevezetőben már említett állítás, hogy a tartós munkanélküli személy társas-társadalmi kapcsolatai beszűkülnek, önértékelése romlik, gyakran mentális problémákkal küzd. A program egyik célja, hogy ezeket az embereket felkaroljuk és megmutassuk, hogy van kiút.
2010. évi tervezett közfoglalkoztatás

A közfoglalkoztatás tervezéséhez egyrészt a 2009. december hónapban RÁT-ban részesülők helyzetelemzését végeztük el, másrészt a Dél-alföldi Regionális Munkaügyi Központ Kiskőrösi Kirendeltsége bocsátotta rendelkezésünkre a 2009. évi statisztika alapján a közfoglalkoztatásba 2010. évben várhatóan bevonható személyekre vonatkozó adatokat.

A 2010. évi közfeladatok tervezését megelőzte egy felmérés, melyet az önkormányzati intézmények körében végeztünk, milyen közfeladatot tudnának részben vagy egészben közcélú foglalkoztatás keretében ellátni. A Polgármesteri Hivatal Műszaki Osztálya számba vette azokat a területeket is, ahol bővíteni szükséges, illetve bővíthető a közfoglalkoztatás keretében végezhető közterületi kommunális segédmunka.

A felmérésre 14 intézmény és szervezet jelzett vissza, megjelölve az intézménynél ellátandó feladatokat, munkaköröket és az ehhez szükséges iskolai végzettséget. A visszajelzések, felmérések, valamint az előző év tapasztalatainak a figyelembevételével alakítottuk ki a közcélú foglalkoztatási elképzeléseinket.

A közfoglalkoztatásban az alábbi intézmények vesznek részt:
· Egészségügyi Szolgálat,
· Humán Szolgáltató Központ,

· Városi Sportigazgatóság,

· Petőfi Sándor Városi Könyvtár,

· Petőfi Szülőház és Emlékmúzeum,

· Kiskőrösi Többcélú Kistérségi Társulás (továbbiakban KTKT) Kiskőrösi és Császártöltési Idősek Otthona,

·  KTKT Általános Iskola és Középiskola Bem József Általános Iskolája és Petőfi Sándor Általános Iskolája, Petőfi Sándor Gimnáziuma, Kertészeti Szakközépiskolája és a Wattay Középiskola és Szakiskola,

· KTKT Egységes Iskola és Szakiskola Napközi Otthonos Tagóvodái,

· Bács-Kiskun Megyei Önkormányzat Óvodája, Általános Iskolája, Előkészítő Szakiskolája, Egységes Gyógypedagógiai Módszertani Intézménye, Nevelési Tanácsadója,

· Kiskőrösi Rendőrkapitányság,

· Kiskőrösi Vám és Pénzügyőrség,
· Polgármesteri Hivatal.

A közcélú munkában elvégzendő tevékenységek javarészt fizikai jellegűek, különösebb szakképesítést nem igényelnek, így alkalmasak arra, hogy nagyobb számban vonjunk be alacsonyabb iskolai végzettségűeket, de szakképesítéssel, magasabb iskolai végzettséggel rendelkezőknek is kínálunk változatos feladatokat, munkalehetőséget.
2010. évben átlagosan 100 fő részére tervezzük a közcélú foglalkoztatást. (3. számú melléklet). Az éves terv elkészítésénél figyelembe vettük az elvégzendő feladatok mennyiségét, milyenségét, az elmúlt években végzett munkák, betöltött munkakörök tapasztalatait.

A Kiskőrösi Többcélú Kistérségi Társulás pályázott 2010. évi közmunka programra, melynek keretében 7 fő kiskőrösi, részben aktív korúak ellátásában részesülő személynek lesz lehetősége a munkavégzésre az év első felében.

Ha lehetőség van rá 2010. évben 5 fő közhasznú foglalkoztatását tervezzük.
A közfoglalkoztatás keretében elvégzendő munkafeladatokat, tevékenységeket és az ahhoz szükséges létszámot a 4. számú melléklet tartalmazza.

A közfoglalkoztatás finanszírozására rendelkezésre álló források, költségvetés

Az önkormányzat a közcélú munka finanszírozására a foglalkoztatás ténylegesen felmerült személyi kiadásainak (munkabérnek és közterheinek) 95 %-át igényelhetik a központi költségvetésből, míg a fennmaradó 5 % beépül a pénzbeli és természetbeni ellátások fedezetére biztosított lakosságszám arányos állami hozzájárulásba ill. a megállapodás alapján történő közreműködésnél, a foglalkoztató átvállalhatja a települési önkormányzat által fizetendő közcélú foglalkoztatás 5%-os összegét.

Közcélú foglalkoztatás esetén a munkaadó mentesül a társadalombiztosítási járulék, a munkaadói járulék, valamint a tételes egészségügyi hozzájárulás 50 százalékának megfizetése alól. A dologi költségek fedezetét a törvény értelmében az önkormányzatnak, illetve a foglalkoztatónak kell viselnie.

A közfoglalkoztatásban részt vevők a munkavégzés időtartamára munkabért kapnak, amelynek összege teljes munkaidőben (8 órás) történő foglalkoztatás estén 2010. január 1-től 73.500,- Ft, illetve, a legalább középfokú iskolai végzettség és/vagy szakképzettséget, igénylő munkakört ellátók garantál bérminimuma gyakorlati időtől függetlenül 2010. január 1-jétől havi 89.500,- Ft.
Terveztük a dologi költségeket, melyek a foglakoztatásban résztvevők munkaruha, egyéni védőeszköz, munkaeszközök költségei, az elvégzett munkák során kitermelt anyagok, hulladékok elszállításának, megsemmisítésének költségei, géphasználat, üzemanyag költségek. 

A közfoglalkoztatás finanszírozásához szükséges forrásokat a 3. számú melléklet tartalmazza.

A közfoglalkoztatás várható eredményei:

· 105 fő foglakoztatására nyílik lehetőség
· csökken a segélyezettek száma
· a munkanélküliség káros hatásai csökkennek
· az egyén újra a társadalom hasznos tagjának tudhatja magát
· a rendszeres munkától elszakadt réteget újra a rendszeres munkára készteti
· a közfoglalkoztatásba bevont családok jövedelmi viszonyai javulnak, biztosabb megélhetést ad a segélynél magasabb összegű munkabér
· a foglalkoztatás bevezeti a pályakezdőket a munka világába
· az egyén láthatóan többet ad a saját külső megjelenésére
· a szenvedélybeteg segélyezetteknek segít a betegség leküzdésében
· az egyén családjában a kiskorú gyerekek pozitív példát kapnak a munkába járó szülő által.
Társadalomra gyakorolt hatás:
· a társadalom nagyobb toleranciával van a dolgozó emberrel szemben, mintha csak támogatásban részesülne

· csökkentik az intézmények terheit

· kis mértékben, de visszaszorítja a fekete munkát.
Mellékletek

1. számú: 
Aktív korúak ellátásában részesülő személyek helyzetelemzése 2009. évi adatok alapján.
2. számú:
Aktív korúak ellátására jogosultak jövőben helyzetének tervezése, értékelése 2010. évre.
3. számú:
Közfoglalkoztatási terv az Szt. 37/A. § (2) bekezdés alapján, 2010. évi tervezési adattábla.
4. számú:
Kimutatatás a részben vagy egészben közfoglalkozatás keretében ellátandó közfeladatok és az azokhoz szükséges létszám ütemezéséről.
5. számú:
A férfiak és a nők aránya közfoglalkoztatás keretében ellátott közfeladatok alapján.
6. számú:
Munkaerő-piaci programok, képzések 2010. első félévében

